**ÁLLÁSHIRDETÉSEK**

**Kutatói és kutatást támogató álláshelyek az Ökológiai Kutatóközpont**

**Hagyományos Ökológiai Tudás Kutatócsoportjában**

Kutatócsoportunkban új kutatások indulnak, például a Kiskunságban, folyóártereken, valamint a középhegységeink hegylábi zónájában, illetve pásztorok hagyományos tudása kapcsán.

Ehhez keresünk jó terepbotanikusi tudással bíró és/vagy interjúzni szerető energikus kollégákat, akik 2-4 évre bekapcsolódnának a munkába.

**A kutatások célja a hazai természetközeli növényzet állapotváltozásainak és ezek hajtóerőinek feltárása, különös tekintettel az inváziós fajokra, az extenzív gazdálkodás (pl. legeltetés) változásaira, valamint a tájhasználati döntések mögött álló helyi és hagyományos ökológiai tudásra.** A kutatások közvetett célja a hazai természetvédelmi tevékenységek támogatása a koncepcióalkotástól a konkrét kezelési javaslatokig.

A három álláshely:

1. Kutatói (segédmunkatársi vagy munkatársi) állás:(i) **az inváziósan terjedő növényfajok** (pl. selyemkóró, ezüstfa, gyalogakác, zöld juhar) megjelenése és terjedése, ökológiai és társadalmi hatása, valamint visszaszorulása, visszaszorítása kapcsán meglévő helyi, ill. hagyományos ökológiai tudás és ökológiai emlékezet dokumentálása; (ii) **a** **tájváltozás helyi gazdák és szakemberek általi percepciójának** **dokumentálása** az interjúzás, a részvételi adatgyűjtés és a közös tudásalkotás módszereit alkalmazva különféle élőhelyeken (pl. árterek, homokhátság, hegylábi erdős-cserjés mozaikok); (iii) a gyűjtött adatok elemzése, az eredmények nemzetközi szintű tudományos publikálása.
2. Biológus mérnök, azaz nem kutatói, de diplomás munkakör: (i) **az inváziósan terjedő növényfajok** terjedése, ökológiai és társadalmi hatása, valamint visszaszorítása kapcsán meglévő helyi, ill. hagyományos ökológiai tudás és ökológiai emlékezet dokumentálása az interjúzástechnika módszereit alkalmazva különféle élőhelyeken; (ii) egyéb **ökológiai tematikájú interjúzási munkákban és szakmai anyagok elkészítésében való részvétel**; (iii) az interjúk elkészítése és feldolgozása (a tudományos publikációhoz való felhasználás előkészítése).
3. Kutatói vagy biológus mérnöki, nem kutató, de diplomás munkakör EU-s, H2020 pályázatban: a **pásztoroló** **legeltető állattartást érintő** természeti, illetve a szabályozási rendszerekből érkező hatások következményeinek áttekintése és a pásztorok bevonásával megoldási javaslatok kidolgozása. Gyakorlatban: terepi interjúk, konzultációk és műhelybeszélgetések szervezése, szakmai anyagok, köztük rövidfilmek készítése, illetve azok elkészítésének koordinálása, a témával kapcsolatos tudományos cikkekben való aktív részvétel. A témában készülő cikkek megírása nem feltétlenül a jelölt feladata.

B kategóriás jogosítvány, saját autó, angol nyelvtudás és több éves szakmai tapasztalat mindegyik esetben előnyt jelent. A projektben lehetőség van doktori (PhD) kutatás végzésére.

A munka kezdete: 2022. nyár folyamán, előzetes egyeztetés alapján. A munkavégzés helye: ÖK ÖBI Vácrátót, illetve terepmunkák az ország különböző részein. Fizetés: a beosztástól függően bruttó 350-600 eFt/hó.

**Jelentkezési határidő**: lehetőleg **július 15-ig**.

Akit a fenti lehetőségek érdekelnek, írjon e-mailt (molnar.zsolt@ecolres.hu), vagy keressen telefonon (30/399-4881)! A jelentkezéshez küldje el szakmai önéletrajzát és egy motivációs levelet.

Üdvözlettel:

Molnár Zsolt

kutatócsoport-vezető